జోగు రామన్న

జోగు రామన్న తెలంగాణ రాష్ట్రంకు చెందిన రాజకీయ నాయకుడు. ప్రస్తుతం భారత్ రాష్ట్ర సమితి పార్టీ తరపున ఆదిలాబాదు శాసనసభ నియోజకవర్గం శాసనసభ్యుడిగా ప్రాతినిధ్యం వహిస్తున్నాడు. తెలంగాణ ముఖ్యమంత్రి కెసీఆర్ తొలి మంత్రివర్గంలో అడవులు, పర్యావరణ, బీసీ సంక్షేమ శాఖ మంత్రిత్వశాఖల మంత్రిగా బాధ్యతలు నిర్వర్తించాడు.

జననం - విద్యాభ్యాసం 
రామన్న 1961, జూలై 4వ తేదీన ఆశన్న - బోజమ్మ దంపతులకు తెలంగాణ రాష్ట్రం ఆదిలాబాద్ జిల్లా, జైనథ్ మండలం, దీపాయిగూడ గ్రామంలో జన్మించాడు. తండ్రి పేరు ఆశన్న. రామన్న బి.ఏ. వరకు చదువుకున్నాడు.

వివాహం - పిల్లలు 
రామన్నకు రమతో వివాహం జరిగింది. వీరికి ఇద్దరు కుమారులు (ప్రేమేందర్, మహేందర్).

రాజకీయరంగం  
1984లో తెలుగుదేశం పార్టీ ద్వారా రాజకీయ అరంగేట్రం చేసిన రామన్న, దీపాయిగుడ గ్రామానికి సర్పంచ్‌గా జైనాథ్ మండల ఎంపిటిసి, జెడ్‌పిటిసిగా పనిచేశాడు. 2009లో ఉమ్మడి ఆంధ్ర ప్రదేశ్ లో 13వ ఆంధ్రప్రదేశ్ శాసనసభకు జరిగిన అసెంబ్లీ ఎన్నికల్లో టిడిపి తరపున పోటీచేసి కాంగ్రెస్ పార్టీ అభ్యర్థి సి. రామచంద్రారెడ్డి పై 25,580 ఓట్ల మెజారిటీతో ఆంధ్ర ప్రదేశ్ శాసనసభ్యుడుగా గెలుపోందాడు. ప్రత్యేక తెలంగాణ రాష్ట్ర ఏర్పాటు విషయంలో మాజీ ముఖ్యమంత్రి నారా చంద్రబాబునాయుడు తీరుపై నాగం జనార్ధన్ రెడ్డితో కలిసి పోరాడి 2011, అక్టోబరు 10న టిడిపి పార్టీకి, శాసనసభ సభ్యత్వానికి రాజీనామా చేసి, తెలంగాణ రాష్ట్ర సమితిలో చేరాడు. అనంతరం 2012లో జరిగిన ఉపఎన్నికల్లో టిఆర్ఎస్ తరుపున పోటిచేసి మరలా అదే అభ్యర్థిపై గెలుపొందాడు.

తెలంగాణ రాష్ట్రం ఏర్పడిన తరువాత 2014లో జరిగిన తెలంగాణ సార్వత్రిక ఎన్నికల్లో భాగంగా తెలంగాణ రాష్ట్ర సమితి టికెట్ పై పోటీ చేసి భారతీయ జనతా పార్టీ అభ్యర్థి పాయల్ శంకర్ పై 14711 ఓట్ల మెజారిటీతో గెలుపొందాడు. 2014, జూన్ 2వ తేదీన కెసీఆర్ తొలి మంత్రివర్గంలో అడవులు, పర్యావరణ, బీసీ సంక్షేమ శాఖ మంత్రిత్వశాఖల మంత్రిగా బాధ్యతలు నిర్వర్తించి, తెలంగాణకు హరితహారం కార్యక్రమంలో తనవంతు కృషిచేశాడు.2018లో జరిగిన తెలంగాణ ముందస్తు ఎన్నికలలో తెలంగాణ రాష్ట్ర సమితి పార్టీ టికెట్ పై పోటీ చేసి సమీప భారతీయ జనతా పార్టీ అభ్యర్థి పాయల్ శంకర్ పై 25,279 ఓట్ల మెజారిటీతో గెలుపొందాడు. జోగు రామన్న 26 జనవరి 2022న టిఆర్ఎస్ పార్టీ, ఆదిలాబాదు జిల్లా అధ్యక్షుడిగా నియమితుడయ్యాడు.

పదవులు 
 02.06.2014 - 16.12.2014: అటవీ-పర్యావరణ శాఖా మంత్రి తెలంగాణ ప్రభుత్వం.
 16.12.2014 - 11.12.2018: అటవీ-పర్యావరణ శాఖ, వెనుకబడిన తరగతుల సంక్షేమ శాఖామంత్రి, తెలంగాణ ప్రభుత్వం

ఇతర వివరాలు 
మెక్సికో, దక్షిణ కొరియా దేశాలు సందర్శించాడు.

మూలాలు 

తెలంగాణ రాష్ట్ర సమితి రాజకీయ నాయకులు
తెలంగాణ రాష్ట్ర సమితి
ఆదిలాబాదు జిల్లా రాజకీయ నాయకులు
ఆదిలాబాదు జిల్లా నుండి ఎన్నికైన శాసన సభ్యులు
ఆదిలాబాదు జిల్లా నుండి ఎన్నికైన ఆంధ్రప్రదేశ్ శాసన సభ్యులు
ఆదిలాబాదు జిల్లా వ్యక్తులు
ఆదిలాబాదు జిల్లాకు చెందిన రాష్ట్ర మంత్రులు
1961 జననాలు
ఆంధ్రప్రదేశ్ శాసన సభ్యులు (2009)
తెలంగాణ శాసన సభ్యులు (2014)
తెలంగాణ శాసన సభ్యులు (2018)